|  |
| --- |
| **Soko G-2 Galeb** |
|  |
| G-2 Galeb |
|  |
| Tipas | treniruočių lėktuvasšturmo lėktuvas |
| Gamintojas | SOKO |
| Kūrėjas | VTI Žarkovo |
| Pirmas skrydis | 1961 m. liepos 3 d. |
| Pradėtas naudoti | 1965 m. liepos 30 d. |
| Būsena | naudojamas |
| Pagrindiniai naudotojai | SerbijaLibija |
| Pagaminta vnt. | 248 |

**Soko G-2 Galeb** (serb. *Galeb* reiškia kiras) – dvivietis, vieno variklio reaktyvinis treniruočių lėktuvas, tačiau galintis atlikti ir lengvojo šturmo lėktuvo funkciją. Gamintas Jugoslavijos „SOKO" aviacijos gamykloje. Šis orlaivis buvo pirmasis masiškai gamintas reaktyvinis lėktuvas Jugoslavijoje ir visame Balkanų regione.

G-2A Jugoslavijos oro pajėgose
Serbijos oro akrobatų grupė su „Galeb"
Lėktuvas neparengtame pakilimo take
Orlaivio profilis
Soko G-2 privačioje kolekcijoje

Projekto atsiradimo priežastys
------------------------------

XX a. šešto dešimtmečio pabaigoje Jugoslavijos oro pajėgos ieškojo kuo pakeisti iki tol naudotus senstančius amerikietiškus „Lockheed T-33 Shooting star". Jugoslavijos Aeronautikos institutas „VTI Žarkovo" (serb. *Vazduhoplovnotehnički institut Žarkovo*) pasiūlė sukonstruoti lėktuvus patiems.

Jugoslavijos oro pajėgos norėjo turėti lėktuvą pritaikytą kilti nuo neparengtų pakilimo takų. Tai buvo neįprastas variantas reaktyviniams lėktuvams, todėl jugoslavų konstruktoriai turėjo kurti sustiprintą važiuoklę, kuri išlaikytų didesnius krūvius.

Istorija
--------

1957 m. „VTI Žarkovo" pradėjo darbus ties lėktuvu T-32 (vėjo tunelyje) ir T-33 (vandens tunelyje). Pasirinkta sparnų konfigūracija buvo panaši kaip ir italų treniruočių lėktuvo Aermacchi MB-326, kurto panašiu metu.

Pirmasis prototipas „Galeb-1" į orą pakilo 1961 m. liepos 3 d. jį pilotavo Ljubomir Zekavica. Orlaivio fiuzeliaže buvo sumontuotos trys guminės kuro talpos. Gana greitai po bandomojo skrydžio buvo parengta ir antroji modifikacija „Galeb-2". Pastaroji išlaikė tą pačią išvaizdą, tačiau korpuse liko tik dvi kuro talpos, dar dvi buvo sumontuotos lėktuvo sparnuose. Galiausiai pagal antrąjį prototipą buvo pradėta serijinė G-2 gamyba.

Per galutinius lėktuvo bandymus, 6200 m aukštyje Galeb išvystė 780 km/h maksimalų greitį. Taip pat paaiškėjo, jog didžiausias pakilimo aukštis siekė iki 9000 m, nes kabinoje nebuvo oro slėgio reguliavimo įrenginių. Pastarųjų buvo atsisakyta projektavimo metu, nes reikiamą įrangą būtu reikėję importuoti, kas galėjo projektą pabranginti 15 %.

1963 m. „Soko" gaminys buvo pristatytas Prancūzijoje Paryžiaus aviacijos parodoje.

1964 m. buvo pradėta masinė lėktuvo gamyba.

1965 m. liepos 30 d. Jugoslavijos oro pajėgos priėmė lėktuvus į tarnybą.

1974 m. buvo sukurtas „G-2A-E" eksportinis variantas. Jame buvo įmontuota oro slėgį kabinoje reguliuojanti įranga.

1981 m. sausio 6 d. Jugoslavijos oro pajėgos priėmė į tarnybą paskutinį pagamintą „Soko G-2 Galeb" treniruočių lėktuvą.

Per beveik 20 metų „Soko" pagamino 248 lėktuvus, 132 iš jų eksploatavo Jugoslavija, beveik tiek pat buvo nusipirkusios Libijos oro pajėgos.

Variklis
--------

Šiam orlaiviui buvo pasirinktas 1951 m. britų kompanijos Rolls Royce sukurtas variklis „Viper Mk22-6". Oru jį turėjo aprūpinti dvi oro paėmimo angos. Variklį jugoslavai gamino pagal nusipirktą licenciją. Iki pirmo remonto variklis tarnaudavo apie 1000 valandų, galėdavo išvystyti 11,12 kN trauką.

Variantai
---------

* **G-2A**

Dvivietis reaktyvinis lėktuvas

* **G-2A-E**

Dvivietė eksportinė lėktuvo versija

* **G-2Š**

Neginkluota versija

* **G-3 Galeb-3**

Eksportinės versijos prototipas, turėjęs galingesnį variklį, galėjęs pakilti su dvigubai didesniu ginkluotės svoriu.

Operacijų istorija
------------------

* **Bosnijos karas**

„G-2A" buvo naudoti Bosnijoje ir Hercegovinoje, juos turėjo Jugoslavijos 105-asis naikintuvų pulkas.

* **Pirmasis Kongo karas**

Šio konflikto metu Jugoslavija palaikė Mobutu Sese Seko valdžią, jai perdavė tris „J-21 Jastreb" ir vieną „G-2 Galeb" treniruočių lėktuvą. Taip pat keturis Mig-21 PFM.

* **Libija**
	+ 2011 m. Libijos pilietinio karo metu, Muamaro Kadafi valdžia šiuos lėktuvus naudojo atakuoti sukilėlius. Vienas „G-2" buvo sunaikintas prancūzų Dassault Rafale naikintuvo, kai virš Misratos miesto pažeidė NATO nustatytą neskraidymo zoną.
	+ 2014 m. antrojo Libijos pilietinio karo metu, islamistų pajėgos sugebėjo perimti 2–4 lėktuvus. Ar jie tinkami naudoti, nėra žinoma.

* Laisvoji rinka

Prieš prasidedant Jugoslavijos karams, apie 12 šių orlaivių buvo parduoti amerikiečių karo lėktuvų supirkėjams. Maždaug 5 „Galeb" lėktuvai šiuo metu yra registruoti civilinės aviacijos registre.

Šalys naudotojos
----------------

### Esamos

 Serbija
* Serbijos oro pajėgos 2015 m. naudojo 1 lėktuvą.

### Buvusios naudotojos

 Bosnija ir Hercegovina
* N.D.

 Indonezija
* Turi vieną lėktuvą muziejuje.

 Jugoslavija
* Iširusi valstybė.

 Kroatija
* 3 lėktuvus užgrobė per „Audros operaciją".

 Libija
* G2A-E versijos apie 116 lėktuvų.

 Zairas
* 1-ą lėktuvą 1997 m. nusipirko pagal Jugoslavijos-Prancūzijos kontraktą.

 Zambija
* 2 lėktuvus nusipirko 1971 m.

Specifikacijos
--------------


|  |  |
| --- | --- |
| Tipas |  |
| Ekipažas | 2 pilotai |
| Keleivinės vietos |  |
| Ilgis | 10,34 m |
| Aukštis | 3,28 m |
| Sparnų ilgis | 11,62 m |
| Sparnų tipas | tiesūs sparnai |
| Sparnų kampas |  |
| Sparnų plotas | 19,43 m² |
| Tuščioji masė | 2 620 kg |
| Pilnoji masė | 3 337 kg |
| Maksimali masė | 4 300 kg |
| Variklis (-iai) | 1 reaktyvinis Viper Mk 22-6 |
| Traukos jėga | 11,12 kN |
| Kreiserinis greitis |  |
| Didžiausias greitis | 780 km/h |
| Mach | 0,8 |
| Skrydžio aukštis |  |
| Didžiausias aukštis | 11 000 m |
| Skrydžio nuotolis | 1200 km |
| Kovinis skrydžio nuotolis | 970 km |
| Kilimo greitis | 22,8 m/s |
| Kuro atsargos |  |
| krydžio trukmė |  |

**Ginkluotė**

* Du 12,7 mm kalibro kulkosvaidžiai įmontuoti lėktuvo nosyje.
* Keturi tvirtinimo taškai, leidžiantys prikabinti 300 kg masės bombų.

Nuorodos
--------

1. 1 2
2. ↑
3. ↑   Archyvuota kopija 2016-05-09 iš Wayback Machine projekto.
4. ↑   Archyvuota kopija 2016-03-14 iš Wayback Machine projekto.
5. ↑   Archyvuota kopija 2016-03-04 iš Wayback Machine projekto.
6. ↑
7. ↑
8. ↑
9. ↑   Archyvuota kopija 2015-04-21 iš Wayback Machine projekto.


|  |  |
| --- | --- |
|  | Šis straipsnis yra tapęs savaitės straipsniu. |